பெரியகல்யாணங்களுக்குத் தான் ஏழுநிலைப்பந்தல் கட்டுவது. கல்யாணப்பந்தலைக் கோவில்களுக்குப் போடுவது இல்லை. அப்பாவோடு பந்தல்வேலைக்குப்போன நாட்களில் திற்பரப்பில் ஒரு மாடம்பி வீட்டில் ஏழுநிலைப்பந்தல் போட்டோம். பிறகு இதுவரை அப்படி ஒரு வேலை வரவில்லை. ஆகவேதான் கீழமூலைக்காடு என்ற ஊரிலிருந்து ஏழுநிலைப்பந்தல்கட்ட ஆள் தேடிவந்தபோது எனக்கு சற்று சந்தேகமாக இருந்தது. விசாரித்தபோது அது ஆலஞ்சோலை மலையடிவாரத்து ஊர் என்று தெரிந்தது. ஆகவே முக்கால்பங்கு பணம் முன்கூட்டியே கேட்டுவாங்கினேன்.